Rozsudok Všeobecného súdu (desiata komora) z 22. septembra 2021 – NLMK/Komisia
(vec T‑752/16)
„Dumping – Dovozy určitých plochých výrobkov z ocele valcovaných za studena s pôvodom v Číne a Rusku – Konečné antidumpingové clo – Článok 18 nariadenia (ES) č. 1225/2009 [teraz článok 18 nariadenia (EÚ) 2016/1036] – Použitie dostupných údajov – Článok 3 ods. 2 a 5 nariadenia č. 1225/2009 (teraz článok 3 ods. 2 a 5 nariadenia 2016/1036) – Určenie existencie škody – Článok 3 ods. 7 nariadenia č. 1225/2009 (teraz článok 3 ods. 7 nariadenia 2016/1036) – Príčinná súvislosť – Článok 2 ods. 9 a článok 9 ods. 4 nariadenia č. 1225/2009 (teraz článok 2 ods. 9 a článok 9 ods. 4 nariadenia 2016/1036) – Odstránenie škody – Právo na obranu – Rovnosť zbraní – Zásada riadnej správy vecí verejných – Povinnosť odôvodnenia – Proporcionalita – Zjavne nesprávne posúdenia“
1.      Spoločná obchodná politika – Obrana proti dumpingovým praktikám – Priebeh prešetrovania – Povinnosť zúčastnených osôb poskytnúť potrebné informácie – Rozsah – Preskúmanie Komisiou
[Dohoda o uplatňovaní článku VI Všeobecnej dohody o clách a obchode (antidumpingová dohoda z roku 1994), článok 6.6 a 6.7; nariadenie Rady č. 1225/2009, článok 6 ods. 2 a 8, článok 16 ods. 1 a 3 a článok 18 ods. 3 a 6; nariadenie Európskeho parlamentu a Rady 2016/1036, článok 6 ods. 2 a 8, článok 16 ods. 1 a 3 a článok 18 ods. 6]
(pozri body 38 – 42, 45, 47, 108)
2.      Spoločná obchodná politika – Obrana proti dumpingovým praktikám – Priebeh prešetrovania – Použitie údajov dostupných v prípade odmietnutia spolupráce podniku – Podmienky – Odmietnutie prístupu k potrebným informáciám – Pojem potrebné informácie – Informácie o objeme výroby a nákladoch na výrobu – Zahrnutie – Potreba úmyselného odmietnutia – Neexistencia
[Dohoda o uplatňovaní článku VI Všeobecnej dohody o clách a obchode (antidumpingová dohoda z roku 1994), článok 6.8; nariadenie Rady č. 1225/2009, článok 18 ods. 1 a 3]
(pozri body 43, 46, 52, 53, 62, 63, 89)
3.      Spoločná obchodná politika – Obrana proti dumpingovým praktikám – Voľná úvaha inštitúcií – Súdne preskúmanie – Hranice
(pozri body 48, 49)
4.      Spoločná obchodná politika – Obrana proti dumpingovým praktikám – Priebeh prešetrovania – Zohľadnenie informácií, ktoré nie sú vo všetkých smeroch najlepšie – Podmienky
(nariadenie Rady č. 1225/2009, článok 18 ods. 3)
(pozri bod 64)
5.      Spoločná obchodná politika – Obrana proti dumpingovým praktikám – Priebeh prešetrovania – Použitie údajov dostupných v prípade odmietnutia spolupráce podniku – Nespoľahlivosť údajov poskytnutých podnikom – Dôkazné bremeno
(nariadenie Rady č. 1225/2009, článok 18)
(pozri body 81, 85)
6.      Spoločná obchodná politika – Obrana proti dumpingovým praktikám – Antidumpingové konanie – Právo na obranu – Právo byť vypočutý – Rozsah
[Charta základných práv Európskej únie, článok 41 ods. 2 písm. a)]
(pozri body 98 – 100)
7.      Spoločná obchodná politika – Obrana proti dumpingovým praktikám – Ujma – Faktory, ktoré sa majú zohľadniť – Dopad dumpingu na výrobu v Únii – Existencia faktorov a ukazovateľov preukazujúcich pozitívny vývoj – Okolnosť, ktorá nevylučuje záver o existencii podstatnej ujmy výrobného odvetvia Únie – Povinnosť Komisie vykonať presvedčivú analýzu pozitívnych a negatívnych faktorov – Súdne preskúmanie – Zjavne nesprávne posúdenie – Dôkazné bremeno
[Dohoda o uplatňovaní článku VI Všeobecnej dohody o clách a obchode (antidumpingová dohoda z roku 1994), článok 3.4; nariadenie Rady č. 1225/2009, článok 3 ods. 2, 3 a 5; nariadenie Európskeho parlamentu a Rady 2016/1036, článok 3 ods. 3]
(pozri body 137 – 142, 171)
8.      Spoločná obchodná politika – Obrana proti dumpingovým praktikám – Ujma – Preukázanie príčinnej súvislosti – Povinnosti inštitúcií – Zohľadnenie iných ako dumpingových faktorov – Dôsledky týchto faktorov na preukázanie príčinnej súvislosti – Dôkazné bremeno účastníkov konania, ktorí sa dovolávajú nezákonnosti nariadenia ukladajúceho antidumpingové clo
(nariadenie Rady č. 1225/2009, článok 3 ods. 5, 6 a 7)
(pozri body 169, 170, 172, 173)
9.      Spoločná obchodná politika – Obrana proti dumpingovým praktikám – Ujma – Preukázanie príčinnej súvislosti – Povinnosti inštitúcií – Zohľadnenie iných ako dumpingových faktorov – Opatrenia uľahčujúce a zvýhodňujúce dovoz – Vylúčenie
(nariadenie Rady č. 1225/2009, článok 3 ods. 7)
(pozri bod 197)
10.    Spoločná obchodná politika – Obrana proti dumpingovým praktikám – Ujma – Preukázanie príčinnej súvislosti – Povinnosti inštitúcií – Zohľadnenie iných ako dumpingových faktorov – Všeobecná povinnosť Komisie preskúmať účinky iných príčinných faktorov spoločne – Neexistencia
[Dohoda o uplatňovaní článku VI Všeobecnej dohody o clách a obchode (antidumpingová dohoda z roku 1994), článok 3.5; nariadenie Rady č. 1225/2009, článok 3 ods. 7]
(pozri body 202, 203)
11.    Spoločná obchodná politika – Obrana proti dumpingovým praktikám – Ujma – Ziskové rozpätie použité na výpočet orientačnej ceny – Rozpätie, ktoré sa dá pri neexistencii dumpingu rozumne očakávať
(nariadenie Rady č. 1225/2009, článok 9 ods. 4; nariadenie Európskeho parlamentu a Rady 2016/1036, článok 9 ods. 4)
(pozri body 215, 218)
12.    Spoločná obchodná politika – Obrana proti dumpingovým praktikám – Ujma – Preukázanie príčinnej súvislosti – Povinnosti inštitúcií – Výpočet cenového podhodnotenia predmetných dovozov – Použitie vytvorenej vývoznej ceny – Prípustnosť
(nariadenie Rady č. 1225/2009, článok 2 ods. 9, článok 3 ods. 2 a 3 a článok 9 ods. 4)
(pozri body 226 – 234)
13.    Spoločná obchodná politika – Obrana proti dumpingovým praktikám – Ujma – Preukázanie príčinnej súvislosti – Povinnosti inštitúcií – Výpočet cenového podhodnotenia predmetných dovozov – Povinnosť spravodlivého porovnania ceny príslušného výrobku a ceny podobného výrobku výrobného odvetvia Únie – Porovnanie vykonané medzi cenami získanými na rovnakej obchodnej úrovni
(nariadenie Rady č. 1225/2009, článok 3)
(pozri bod 235)
Predmet
Návrh na základe článku 263 ZFEÚ, na zrušenie vykonávacieho nariadenia Komisie (EÚ) 2016/1328 z 29. júla 2016, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz určitých plochých výrobkov z ocele valcovaných za studena s pôvodom v Čínskej ľudovej republike a Ruskej federácii (Ú. v. EÚ L 210, 2016, s. 1)
Výrok
1.
Žaloba sa zamieta.
2.
Novolipetsk Steel PJSC (NLMK) znáša svoje vlastné trovy konania a je povinná nahradiť trovy konania Európskej komisie.
3.
Eurofer, Association européenne de l’acier, ASBL, znáša svoje vlastné trovy konania.